O‘zbekiston Savdo-sanoat palatasi raisi o‘zgardi

Joriy yilning 20 iyun kuni O‘zbekiston banklar Assotsiatsiyasi binosida O‘zbekiston Respublikasi Savdo-sanoat palatasining navbatdan tashqari qurultoyi bo‘lib o‘tdi. Qurultoyda dastlab Savdo-sanoat palatasi raisi Alisher Shayxov raislik qilgan, keyinroq respublika bosh vaziri Abdulla Aripov raislik qila boshlagan.
Kun.uz muxbirining xabar berishicha, qurultoyda tashkiliy masala ko‘rilgan. Shu kunga qadar Savdo-sanoat palatasi raisi lavozimida ishlab kelgan Alisher Erkinovich Shayxov boshqa ishga o‘tishi munosabati bilan lavozimidan ozod etilgan.

Uning o‘rniga Prezident taqdimiga ko‘ra O‘zbekiston bosh vazirining sobiq o‘rinbosari Adham Ikromov tayinlangan.
Ikromov O‘zbekiston Prezidentining tashkiliy-kadr masalalari bo‘yicha davlat maslahatchisi birinchi o‘rinbosari va Prezident huzuridagi davlat boshqaruvi Akademiyasi rektori sifatida ishlab kelayotgandi. "

Ma'lumot uchun, 19 iyun kuni O‘zbekiston Respublikasi Prezidentining “Biznesning qonuniy manfaatlari davlat tomonidan muhofaza qilinishi va tadbirkorlik faoliyatini yanada rivojlantirish tizimini tubdan takomillashtirishga doir chora-tadbirlar to‘g‘risida”gi Farmoni e'lon qilindi. Farmon avvalo tadbirkorlik faoliyati rivojlanishi va biznesning qonuniy manfaatlari muhofazasini, shuningdek, O‘zbekiston Respublikasi Savdo-sanoat palatasi faoliyati tubdan takomillashtirilishini nazarda tutadi.
Ayrim manbalarga ko‘ra, Alisher Shayxov Yevropa davlatlaridan birida O‘zbekistonning elchisi sifatida faoliyatini davom ettiradi.